**Dôvodová správa**

Všeobecná časť

Predložený návrh zákona nadväzuje na zmenu navrhovanú v čl. 78 ods. 3 Ústavy Slovenskej republiky, podľa ktorej má zákon ustanoviť okruh priestupkov na ktoré sa nebude vzťahovať imunita poslancov Národnej rady Slovenskej republiky.

Tento okruh priestupkov sa navrhuje ustanoviť v § 9 priestupkového zákona, ktorý upravuje osobnú pôsobnosť zákona. Navrhuje sa, aby poslanci Národnej rady Slovenskej republiky nemali imunitu pri priestupkoch, u ktorých k naplneniu skutkovej podstaty dôjde porušením zákazu požívať alkoholické nápoje alebo iné návykové látky. Vychádza sa pritom z toho, že takéto konania svojou povahou bezprostredne ohrozujú život alebo zdravie osôb alebo ich majetok.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.

Návrh zákona je v  súlade s  Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná. Súlad s právom európskej únie sa uvádza v doložke zlučiteľnosti.

**DOLOŽKA ZLUČITEĽNOSTI**

**Návrhu zákonov s právom Európskych spoločenstiev a právom Európskej únie**

**1. Predkladateľ právneho predpisu:**

Poslanci Národnej rady Slovenskej republiky

**2. Názov právneho predpisu:**

Návrh zákona, ktorým sa mení a dopĺňa zákon Národnej rady Slovenskej republiky č. 372/1990 Zb. o priestupkoch v znení neskorších predpisov.

**3. Problematika návrhu právneho predpisu :**

a) nie je upravená v práve Európskych spoločenstiev

b) je upravená v práve Európskej únie:

Čl. 6 ods. 2 Zmluvy o Európskej únii v platnom znení: “Európska únia rešpektuje základné ľudské práva ako ich zaručuje Európsky dohovor o ochrane ľudských práv a základných slobôd, podpísaný v Ríme 4. novembra 1950 a ako vyplývajú z ústavných tradícií členských štátov ako základných princípov práva Spoločenstva.”. Toto ustanovenie zahŕňa všeobecné zásady, ktoré sa aplikujú na administratívnoprávny proces.

c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

**4. Záväzky Slovenskej republiky vo vzťahu k  Európskym spoločenstvám a Európskej únii:**

irelevantné

**5. Stupeň zlučiteľnosti návrhu právneho predpisu s  právom Európskych spoločenstiev a právom Európskej únie:**

úplný

**6. Gestor:**

irelevantné

**Osobitná časť**

K čl. I

V ustanovení o osobnej pôsobnosti zákona o priestupkoch sa navrhuje v súlade s navrhovanou zmenou čl. 78 ods. 3 Ústavy Slovenskej republiky vymedziť okruh priestupkov, na ktoré sa nebude vzťahovať imunita poslancov Národnej rady Slovenskej republiky. Pôjde o priestupky, ktoré boli spáchané v súvislosti s porušením zákazu požívať alkoholické nápoje alebo iné návykové látky. Vychádza sa pritom z toho, že ide o závažné porušenie právneho poriadku, ktoré by nemalo byť v žiadnom prípade tolerované a v dôsledku ktorého naviac dochádza k ohrozeniu života, zdravia alebo majetku.

K čl. II

Navrhuje sa účinnosť zákona 1. apríla 2006.